  Виталий Пронин Сэпысь шутэтскон интые пырон ӟезьы.Эгра ёросысь Сэп гуртэ табере эриктэм ветлэмед потоз: матысь дыре татын кылдыны быгатозы А. Лужанинлы сӥзем аллея, пичи обсерватория но амфитеатр.Кылем арын Сэп гурт Россиысь Президентлэн но Потанинлэн фондъёсысьтызы ог 3 миллион манет пала грант утӥз. Малпанзы таӵе: чебертыны Сэпез.- Милемлы туж зол удалтӥз, Каma Records общественной организацилэн кивалтӥсеныз Александр Юминовен тодматскимы шуыса. Проектъёсмес улонэ пыӵатыны юрттӥз, - мылкыдзэ кисьтэ Сэп культурая юртэн кивалтӥсь Татьяна Мосова. - Куке проект гожтӥськод, малпанлэн пуштросэз паськыта. Нырысь ми азбармес гинэ лэсьтыны чакласьком вал, но Александр Геннадьевич шуиз: лэсьтоно культурной квартал, со мед возьматоз Сэплэсь пуштроссэ, чеберлыксэ, калыклэсь данзэ.Зэм, сэпъёслы туж зол юрттӥське Каma Records огазеяськон. Валче ужаса, Сэпын кылдӥз ни бырем гуртъёслы сӥзем музей, быдэсъяське «Луло сюй» проектсы. Но тани вордӥське вылез - «Сэплэн культурая шорсюлмыз».- Милемлы сэпъёсын удалтӥз, - вера Александр Юминов. - Кыӵе гинэ гуртъёсын ми яркыт ужрадъёс ӧм ортчытъялэ ни, но кошкиськом ке, ми сярысь отын вунэто. Нош Сэпе уськытэм кидысъёсмы ваньмыз сямен пушйизы. Со туж паймымон. Соин ик ӧй луысал музей но, уз луы квартал но, гурт калык мыло-кыдо ӧз юрттӥськы ке.Кызьы кылдӥз таиз проект? Сэп гуртын вань нёжалзы - татын али табань сиён ортчытъяло, татын ик сыло музей но пичи сцена. Ӵапак та интыез чеберъяны малпамын. Кызьы? Нырысь юалляськизы гуртоослэсь. Мар гинэ кулэ ӧвӧл вылэм соослы: аквапарк, куноослы хоббитъёслэн каръёссы кадь гостиница… Собере уж борды басьтӥськизы Ижысь механикая кун университетысь егит архитекторъёс-студентъёс но Удмурт кун университетысь дизайнеръёс, кивалтӥсьсы - Удмуртиысь дано архитектор Нина Степанюк. Озьы кылем арняе студентъёс гуртоослы асьсэ суредъёссэс возьматӥзы ни. Соос оглом 4. Сэпъёслы тужгес яраз берпуметӥез - студентъёслэн огъя ужзы.- Ми улон шоры пӧртэм сямен учкиськомы: гуртоос ас сяменызы, нош ми, городын улӥсьёс, ас сяменымы. Соин ик кышкытгес вал: валалом-а ми ог-огмес, - вера егит архитектор Татьяна Шанина. - Но ужмы туж тунсыко пӧрмиз. Кельше кварталэ пырон: отын луозы остановка, книга возён инты но ӟезьы, ваньмыз та «Сеп» кыл кылдытэ.«П» букваетӥ пырыса, бур пала кыле нылпи сад, со азьын сылозы 7 ӟусъёс - котькудӥз Сэп котырысь 7 бырем гуртъёслэсь нимзэс нуллоз. Кулэ дыръя соос вуз карон интылы но пӧрмылозы. Паллян палаз - бырем гуртъёслы сӥзем калык музей азьын - пазьгиськоз А. Лужанинлы сӥзем аллея. Италмасъёс, удмурт пужыё сюресъёс, писпуос пӧлын пукоз яке сылоз тапалась Лужан гуртысь потэм писатель. Кыӵе со луоз - архитекторъёс гуртоослы дэмлазы 2 пумозэ. Яке, пе, А. Лужанин егит на, со учке вылӥе но малпаське азьланез сярысь, яке арлыдо - пересьмыса гуртаз бертэ но, ортчемзэ малпаса, ӟус вылын пуке. Музей мышкын гурт улонэз возьматӥсь адӟытон луоз - сое гуртоос арлы быдэ лэсьтыло. Та нёжаллэн шораз ик мерттоно, пе, кыз. Толалтэ со Выль ар кызлы пӧрмоз. Кыз вадьсын ик кылдоз обсерватория. Талы гуртоос туж зол шумпотӥзы. Кизилиос шоры учкон арбериез лэсьтыны дэмлаз шаерысьтымы астрофизик Сергей Пахомов. Лэсьтонэз, пе, секыт ӧвӧл.Пыдлогес васьконо ке, адӟиське ни Сэп шурлэн визыламез. Егитъёс ярдурез но чеберъяны дэмлало. Гурт калык талы воксё шумпотӥз, киноын кадь ик, пе, шур дуртӥ калгыса ветломы ни. Шур дурын сылэ ни амфитеатр. Сэпъёс татчы сцена пуктӥзы, нош учкисьёс концертэз учко, бамалын пукыса. Кылиз на ваньзэ тае эшшо но ӟечгес радъяны. Сцена вӧзы ик, пе, лэсьтоно нылпиослы шудон площадка - мумы-бубыоссылэсь кыдёке медаз пегӟе шуыса. Нош палэнэгес - беседка, сиён пӧран, сиськон сэрегъёс но нимаз - тылскиськыны инты. Каma Records общественной организацилэн кивалтӥсез Александр Юминов.- Тылскиськонэз ми дэмласькомы вашкала календарьлы пӧрмытыны. Кылем дауре одӥг археолог Коми палъёсысь амулет шедьтӥз. Сое вӧсясь нуллэ вал, дыр, - шуэ Удмурт кун университетысь искусствовед Михаил Курочкин. - Кема малпаськыса, археолог валам: отын суредамын пӧйшуръёс но толэзьёс: ку умойгес созэ яке тазэ пӧйшурез кутыны.Проектэн тодматскемзы бере Александр Юминов калыклы вазиськиз:- Потэ-а тӥляд, ваньмыз та гуртады мед кылдоз шуыса?- Потэ, конечно! Лэсьтом! - кылӥськиз залысь.- Тӥ ваньзэ тае пумен асьтэос лэсьтыны быгатоды. Коньдон но материал луизы ке, таяз арын, шуом, пӧрмытоды тылскон инты, вуонояз - ярдурдэз тупатъялоды. Умой, студентъёс Сэплэсь лулзэ возьматыны быгатӥзы шуыса: ландшафт кельтэмын, Лужанинлы бадӟым саклык висъямын, гуртады табере наука но луоз. Гурт калык тодматске проектъёсын.- Мыным та проектысь котьмаиз ӟеч потэ - шутэтскыны инты туж кулэ. Дӥнямы калык трос ветлэ - гужемзэ арнялы быдэ, табере котькуд нунал-а, мар-а ветлозы ни. Мед лэсьтысалмы ваньзэ гурт калыкен ӵош, милемыз организовать карыны гинэ кулэ, - вера Альбина Владыкина.Нош сэп калык матысь дыре выльысь люкаськоз на, кылиз на тужгес секытэз: быръёно, мае нырысь ик лэсьтоно. Эгра ёрос администрация юрттӥськоно кариськиз ни, нефтяникъёс, пуэн вырисьёс гуртэ пичияк материал вуттозы. Сэпъёслэн мылкыдзы гурезьёсты берыктэ, шуыны луоз. Кызьы вера Татьяна Мосова, гуртъёс медаз быре, егитъёс мед лыктозы. Со понна ик ужало.Мария Векшина  